Verbod op pitbulls ‘nié die antwoord’Argieffoto bloot ter illustrasie. (Foto: Unsplash) Moenie die eienaarskap van pitbull‑terriërs verban nie, keer eerder die sogenaamde agterplaastelers en onverantwoordelike, onkundige eienaars. Só sê aktiviste vir pitbull‑terriërs nadat ’n petisie teen die eienaarskap van dié honderas in Suid-Afrika twee weke gelede die lig gesien en al byna 35 000 handtekeninge ingewin het. Die Sizwe Kupelo-stigting vra met dié petisie vir ’n onmiddellike verbod op die eienaarskap van pitbull‑terriërs. Nog ’n petisie wat pleit om die honderas te red, word intussen ook versprei. Dié petisie het binne dae al byna 6 000 handtekeninge ontvang. Maar wat sê die kenners? Die Pitbull Federasie van Suid-Afrika (PBFSA) en die Coalition of African Animal Welfare Organisations (CAAWO) glo albei ’n verbod op die honderas is nie die antwoord op die probleem nie. “Selfs al word die ras verbied, kan mense steeds pitbull‑terriërs op die sogenaamde swartmark kry,” sê Tozie Zokufa van CAAWO. “Dit word eerder sterk aanbeveel dat elke pitbull-eienaar opgelei word oor hoe om die honde te hanteer. Pitbulls is oor die algemeen slim, lojaal en gehoorsaam, maar as hulle nie goed opgelei word nie, kan hulle ’n uitdaging word. Pitbull-eienaars moet ook toepaslike wetgewing sowel as die verordeninge van toepassing op die gebied waar hulle woon, gehoorsaam. “Strenger verordeninge vir eienaars sal beter wees as om die ras te verbied,” sê Zokufa. Lehanda Rheeder, woordvoerder van die PBFSA, sê die regering behoort strenger wetgewing in te stel om die aanhou en teel van honde te reguleer. Sy sê wetgewing beskerm in dié stadium slegs die persoon wat deur die hond gebyt word en daar word geensins voorsiening gemaak vir maatreëls wat die voorval sal verhoed nie. “Ons almal het dieselfde einddoel en dit is om die bytvoorvalle, verskeurings en sterftes te keer.” Rheeder sê die PBFSA praat al 20 jaar lank oor die probleem van onverantwoordelike telers. “Hierdie honde word verkeerdelik as waghonde geteel, terwyl hulle eintlik bedoel is om mense se metgesel te wees. Die doel van ’n pitbull was nooit om aggressief teenoor mense te wees of om as beskermingshond op te tree nie. Hulle is aanvanklik geteel om tot die dood met ander diere te baklei. Die mens draai die aggressie wat só ’n hond van nature teenoor ander diere het, na aggressie teenoor mense. “Dít is waar dit in Suid-Afrika skeefgeloop het.” Volgens Rheeder is ŉ pitbull ŉ verskriklike goeie vegter met ongelooflike uithouvermoë. Sy meen dit is hoekom dit soms voorkom of dit net pitbulls is wat mense aanval omdat die trauma daarvan so ongelooflik groot is. “Ander honde byt ook, maar jy gaan nie dieselfde beserings opdoen wanneer ŉ chihuahua jou byt as wanneer ŉ pitbull jou byt nie.” Estelle Smith, stigter van die Underdogs SA Pitbull‑rehabilitasiesentrum en ’n hondegedragskundige, is ook van mening dat die honde verkeerd geteel word. Die sentrum red en rehabiliteer mishandelde pitbull‑terriërs voordat hulle by nuwe en verantwoordelike eienaars geplaas word. “Pitbulls is nie aggressief teenoor mense nie. Hulle word aggressief teenoor mense gemaak.” Smith, wat van talle gru-verhale van mishandelde pitbull‑terriërs kan getuig, sê die probleem begin by onverantwoordelike telers wat nie met opregte pitbull‑terriërs teel nie. Indien ’n pitbull‑terriër wel sy eienaar sou takel, “moet jy kyk wat die eienaar gedoen het,” sê Smith. “’n Hond sal nie sommer teen sy eienaar draai as jy hom reg behandel nie. Dan is dit die verkeerde eienaar.” “Jy moet onthou dat ’n pitbull‑terriër nie vir almal is nie. Hulle het baie energie en is ’n metgesel. Hulle is nie daar om jou eiendom te beskerm nie. Wanneer hulle in die huis slaap en deel van die familie is, behoort jy nie ’n druppel se probleme te hê nie.” Smith sê pitbull‑terriërs hou nie van raserige huise nie. Eienaars behoort dus eers geëvalueer te word voordat hulle ’n pitbull‑terriër kan aanneem, terwyl hondegedragskundiges se hulp ook ingeroep moet word. Pitbulls hou ook nie van gemengde honderasse in sy huis nie. “Mense moet baie beter opgevoed word voordat hulle ŉ pitbull as ŉ troeteldier inneem.”